SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 137

**2020. gada 21. oktobrī plkst.10.00**

Rīgā, Jēkaba ielā 16, komisijas sēžu zālē

daļēji attālināti videokonferences formātā

Sēdē piedalās:

komisijas locekļi:

**Juris Rancāns**

**Aldis Blumbergs**

**Edvīns Šnore**

**Raimonds Bergmanis**

**Ivans Klementjevs**

**Ainars Latkovskis**

**Vita Anda Tērauda**

**Atis Zakatistovs**

**Normunds Žunna**

*uzaicinātie:*

* Iekšlietu ministrs **Sandis Ģirģens**
* Iekšlietu ministrijas valsts sekretārs **Dimitrijs Trofimovs**
* Iekšlietu ministrijas parlamentārā sekretāre **Signe Bole**
* Iekšlietu ministrijas Finanšu politikas un metodoloģijas nodaļas vadītāja **Alda Strode**
* Finanšu ministrijas Budžeta departamenta Aizsardzības un tiesībsargājošo iestāžu finansēšanas nodaļas vadītāja **Romija Rugevica**

**Saeimas Aizsardzības, iekšlietu un korupcijas novēršanas komisijas vecākā konsultante Ieva Barvika, konsultanti Egita Kalniņa, Inese Silabriede un Kristiāna Stūre**

**Sēdi vada:** komisijaspriekšsēdētājs J.Rancāns

**Sēdi protokolē:** I.Silabriede

**Sēdes veids:** atklāta

Darba kārtība:

**Iekšlietu ministrijas budžeta programmā plānotais finansējums 2021. gadam un vidēja termiņa budžeta ietvaram, kā arī valsts budžeta līdzekļu izlietojums 2020. gadā.**

*Izskatāmie dokumenti:*

*1. Iekšlietu ministrijas prezentācija “Iekšlietu ministrijas 2021.-2023. gada budžeta izdevumi”;*

*2. Valsts ugunsdzēsības un glābšanas dienesta uzskates materiāli – 2 lapas.*

**J.Rancāns** atklāj sēdi, konstatē sēdes dalībniekus un iepazīstina ar izskatāmo jautājumu un uzaicinātajām amatpersonām. **Aizsardzības, iekšlietu un korupcijas novēršanas komisija (turpmāk –** komisija) katru gadu pirms valsts budžeta likumprojekta apspriešanas Saeimā uzklausa to jomu atbildīgos ministrus un institūciju vadītājus, pār kurām komisija veic parlamentāro uzraudzību. Dod vārdu iekšlietu ministram.

**S.Ģirģens** atsaucas uz valsts budžeta saistību ar Nacionālās drošības likumā noteikto nacionālās drošības sistēmu un saista to ar Iekšlietu ministrijas (turpmāk – IeM)2021. gada budžeta prioritātēm *(informācija protokolam pievienotajā pielikumā)*. Akcentē valdības neatbalstītos IeM 2021.-2023. gada prioritāšu, kurām vajadzīgs papildus valsts budžeta finansējums, pieteikumus. Sniedz komentāru par katras nosauktās prioritātes aktualitāti:

- atlīdzības palielināšana IeM iestāžu amatpersonām ar speciālajām dienesta pakāpēm;

- runas tehnoloģiju platformas funkcionalitātes izmantošanai nepieciešamā audio un video aprīkojuma iegāde;

- operatīvās vadības centra izveide;

- tiesībaizsardzības iestāžu personāla resursu atjaunošana un kapacitātes stiprināšana (robežpiemaksas noteikšana Valsts robežsardzes (turpmāk – VRS) amatpersonām ar speciālo dienesta pakāpi). Jautājums par valsts apmaksātām studiju programmām Rīgas Stradiņa universitātē (turpmāk – RSU);

- autotransporta noma pamatfunkciju izpildes nodrošināšanai;

- Valsts ugunsdzēsības un glābšanas dienesta (turpmāk – VUGD) autotransporta bāzes uzturēšana un atjaunošana atbilstoši normatīvu prasībām;

- VUGD depo rekonstrukcija, renovācija un būvniecība;

- VRS mobilitātes uzlabošana - ir risinājums sadarbībā ar Aizsardzības ministriju (turpmāk – AM).

S.Ģirģens atzīmē, ka vienīgā atbalstītā prioritāte ir Valsts drošības dienesta prioritāro jomu stiprināšana. Informē par ministrijas iespējamajiem risinājumiem, lai risinātu izvirzīto prioritāšu finansējumu. Atzīmē topošo Eiropas Savienības (ES) fondu finansējumu (2021.-2027.g.); RRF *(Rapid Response Facility)* ir pieteikta VUGD automašīnu iegāde 70 milj. *euro* apmērā. Paralēli jau gadu notiek arī sarunas ar visām pašvaldībām, to Neatliekamās medicīniskās palīdzības dienesta, VUGD, Valsts policijas un pašvaldību policijas struktūrām, par sadarbību, kuras rezultātā ir sagatavoti energoefektīvu VUGD depo projekti *(materiāli pielikumā)*. Tas ļaus sakārtot arī citu dienestu infrastruktūru, 5 gadu laikā samazināt objektu skaitu un kopumā valstij ieekonomēt naudu. Tiek domāts arī par publiskās un privātās partnerības projektiem.

S.Ģirģens uzsver, ka valsts budžeta projekts nesekmē IeM struktūru attīstību atbilstoši to funkciju izpildei. Uzskata, ka ir jāstrādā preventīvi, ne tikai reaģējot uz sekām. Nedrīkst pieļaut situāciju, ka nepietiekama finansējuma dēļ samazinātos pakalpojumu kvalitāte. Ministrija mēģina rast iekšējos resursus, optimizēties un nākt ar racionāliem priekšlikumiem.

**J.Rancāns** pateicas par informāciju un dod vārdu D.Trofimovam.

**D.Trofimovs** komentē IeM 2020. gada budžeta izpildi deviņos mēnešos, atsaucas uz informāciju prezentācijā. Atzīmē, ka valsts nodevu maksājumi notiek atbilstoši plānam, jo parasti gada pēdējā ceturksnī notiek lielie iepirkumi. Plašāk informē par “Līdzekļi neparedzētiem gadījumiem” izmantošanu Covid-19 izplatības seku mazināšanai un pārvarēšanai. Atsaucas uz konkrētiem Ministru kabineta rīkojumiem, un atbilstoši to izpildei piešķirtajām summām. Atzīmē piemaksas personālam un Valsts kontroles konstatētajām nepilnībām šajā jautājumā, kā rezultātā tiek veikti pārrēķini. Notiek arī iepirkumu organizēšana saistībā ar formas tērpiem un inovatīvajām tehnoloģijām. Papildus līdzekļi piešķirti arī ieceļotāju reģistra izveidei.

**S.Ģirģens** kā pozitīvu akcentē formu iepirkumu un inovatīvo tehnoloģiju iegādi, kas bija iespējama, izmantojot Covid-19 izplatības novēršanai apgūstamos papildus līdzekļus. Ir samazināti izdevumi komandējumiem un nodokļu izmaksas.

**Deputātu jautājumi**

**J.Rancāns** dod vārdu A.Latkovskim.

**A.Latkovskis** interesējas, ko ministrs konkrēti sagaida no jaunā Valsts policijas (turpmāk – VP) priekšnieka. Atzīmē, ka komisijas sēdē par viņu ir radies labs iespaids. Iesaka nenovērtēt par zemu jauno formu iegādi dienestiem, jo forma ceļ dienesta prestižu.

**S.Ģirģens** paskaidro komisijai jaunā VP priekšnieka izvēles procesu un vērtēšanas komisijas iesaisti. Atzīmē svarīgākos VP priekšnieka uzdevumus tuvākajā laikā:

- jāpabeidz VP strukturālā reforma, novēršot funkciju dublēšanos un apvienojot nodaļas;

- pārskatīt personāla veicamo pienākumu sadali – piem., apsardzes funkcijām novirzīt pirmspensijas vecuma policistus. Noteikt, kuros apsargājamajos objektos nevar iztikt bez VP pārstāvju klātbūtnes;

- policijas izglītības sistēmas sakārtošana, dienesta misijas apzināšanās. Valsts policijas koledžas (turpmāk – VPK) pilnveidošana un mācību spēku kvalifikācijas paaugstināšana;

- policistu dienesta pakāpju piešķiršana ne tikai atkarībā no izdienas stāža, bet arī atbilstoši kvalifikācijas apmācībām, testu un eksāmenu rezultātiem;

- sakārtot policistu atlīdzības sistēmu. Ir jāizlīdzina plaisa starp IeM un AM sistēmu dienestiem;

- policistu ārējā tēla un komunikācijas uzlabošana, VP prestiža celšana;

- izmeklēšanas darba un analītiskās kapacitātes stiprināšana cilvēkresursu un IT aspektā.

Uzsver nepieciešamību strādāt ar jaunākajām tehnoloģijām, darba prasmes. Ir jāsakārto arī darba vide. Uzskata, ka ir jāuzlabo sadarbība ar pašvaldībām, kas tiek arī iestrādāta jaunajā Pašvaldību likumā. Sistēmai nepieciešamu projektu risināšanai tiek meklētas ārpusbudžeta iespējas.

**J.Rancāns** dod vārdu I.Klementjevam.

**I.Klementjevs** pateicas ministram par darbu, atzinīgi novērtē nozarē paveikto, izsaka savu viedokli par ārpusbudžeta līdzekļu piesaisti IeM projektiem, kas varētu būt lielāka salīdzinājumā ar Ieslodzījuma vietu pārvaldei piešķirto. Interesējas par vidēja termiņa budžeta perspektīvām (2022.g.), kā arī izsaka savu viedokli par policistu akadēmiskās izglītības iestādēm.

**S.Ģirģens** piekrīt, ka IeM budžets samazinās, bez piesaistītajiem ārpusbudžeta līdzekļiem (fondi) nevarētu pat nodrošināt pamatfunkciju izpildi. IeM padotībā ir 10 iestādes, bet pārraudzībā arī Finanšu izlūkošanas dienests. Informē komisiju par IeM iestāžu personāla jautājumiem un problēmām. Cilvēku resursu nav iespējams optimizēt, ja netiek piešķirti līdzekļi modernizācijai. Atzīmē arī ministrijas pārvaldībā esošo lielo nekustamo īpašumu skaitu un to slikto stāvokli, kas traucē nozares attīstību.

Informē par izglītības jautājuma risinājuma plāniem. Policijas akadēmija netiks atjaunota, bet tiks meklēti papildus līdzekļi Valsts policijas koledžas VPK remontam un modernizācijai. Sadarbībā ar RSU tiek turpināta bakalaura programma, kā arī ir pievienota jauna maģistra programma tiesību zinātnēs, budžeta vietas (60) ir aizpildītas, visiem gribētājiem pat nepietika naudas. Šobrīd tiek strādāts pie jaunas studiju programmas “Ekonomiskā drošība”, bet tās īstenošanai ir jāizšķiras par apmācību procesu RSU vai Nacionālās aizsardzības akadēmijā (turpmāk – NAA). Aktualizē ideju par jaunas Nacionālās drošības akadēmijas izveidi uz NAA bāzes, pamato šāda projekta lietderību valsts nacionālās drošības uzlabošanai.

**J.Rancāns** dod vārdu R.Bergmanim.

**R.Bergmanis** pateicas par prezentāciju un atzinīgi novērtē ministra kompetenci savas jomas pārzināšanā. Izsaka bažas par līdzekļu samazinājumu valsts robežas izbūvei, akcentē mainīgo situāciju pasaules politikā. Lūdz konkretizēt līdzekļu piešķīrumu e-lietām, atsaucas uz Pilsonības un migrācijas pārvaldes ikdienas uzdevumu izpildi e-vidē. Jautājumā par Civilās aizsardzības operacionālā centra izveidi aktualizē ES fondu piesaisti šim pasākumam. Saistībā ar administratīvi teritoriālo reformu uzsver pašvaldību civilās aizsardzības komisiju mācību nepieciešamību. Visaptverošās valsts aizsardzības aspektā pauž bažas par pietiekamām materiālajām rezervēm krīžu gadījumiem, atsaucas uz Covid-19 pandēmijas pieredzi. R.Bergmanis interesējas arī par vietu samazinājumu īslaicīgajai aizturēšanai.

**S.Ģirģens** izsaka savu viedokli par līdzekļu pārdali nozarēm, iesaka partejiski nepolitizēt valstij svarīgus jautājumus – izglītību, veselību, iekšējo un ārējo valsts aizsardzību un ekonomisko aktivitāti. Nosauktie bloki visi ir ļoti svarīgi, ir jāatrod balanss starp tiem.

Komentē situāciju par krīzes vadības centra izveidi, problēmām un iespējamiem risinājumiem, dienestu sadarbību. Realizējot šo projektu, valstij ieguvums būtu lielāks par ieguldītajiem līdzekļiem (11 milj. *euro*).

S.Ģirģens izskaidro situāciju saistībā ar robežas izbūvi, informē par finansējuma iespējām un jauna iepirkuma organizēšanu, jauniem tehniskajiem projektiem, modernizāciju. Šobrīd ir palikuši neizbūvēti 50 km robežā ar Krievijas Federāciju. Šī posma izbūve ir prioritāra.

Jautājumā par e-lietu finansējumu tiks meklēti risinājumi no ES fondiem vai vēl citas iespējas. Informē arī par jau notikušo līdzekļu pārdali sistēmas iekšienē, pateicas ministrijas kolēģiem par darbu. Īslaicīgās aizturēšanas vietu skaita samazinājums ir mēģinājums samazināt savus izdevumus. S.Ģirģens komentē arī jautājumu par materiālajām rezervēm; ir nepieciešami apmācīti krīzes menedžmenta profesionāļi, vajag sakārtot nomenklatūru. Iesaka jaunu risinājumu sadarbībā ar komersantiem par nepieciešamo preču pieejamību noliktavās krīzes situācijās. Jābūt elektroniski pieejamai informācijai un iespējai apmaksāt ar pēcapmaksu.

**R.Bergmanis** interesējas par “112” zvanu centra darbinieku nodrošinājumu ar darba telpām.

**S.Ģirģens** atgādina par neīstenoto projektu par operatīvā vadības centra izveidi. Atzīmē, ka trūkst politiskā atbalsta sabiedrības drošībai svarīgā projekta realizācijai.

**J.Rancāns** interesējas par valdībā notikušajām sarunām par IeM prioritātēm. Kāda bija argumentācija nepiešķirt pieprasītos līdzekļus, arī par līdzekļu samazinājumu robežsardzei.

**S.Ģirģens** paskaidro, ka robežsardzes finansējuma jautājumi tiek risināti sadarbībā ar AM. Nevar komentēt iemeslus, kādēļ valdībā netika atbalstītas IeM prioritātes. Atzīmē, ka pedagogu un mediķu algu palielinājums bija iespējams tikai no konfiscēto līdzekļu fonda. Uzskata, ka ir jāstiprina tās sfēras, kuras nodrošina ieņēmumus valsts budžetā, arī veicinot ēnu ekonomikas apkarošanu (robežsardze, muita). Kopējais finansējums nozarē turpmākajos gados sarūk tādēļ, ka izbeidzas lielie projekti, piem., robežas izbūve.

**J.Rancāns** rezumē S.Ģirģena aktualizētās problēmas. Atbalsta nepieciešamību budžetā rast iespēju nodrošināt VRS piemaksas 8 milj. *euro* apmērā, kas nepieciešams tieši uz valsts robežas strādājošajiem, kaut vai ceļa izdevumu kompensēšanai. Iesaka IeM pārstāvjiem sagatavot piemaksu aprēķinus tiem robežsargiem, kuri strādā uz valsts ārējās robežas reģionos.

**S.Ģirģens** apsola precizēt aprēķinus un nosūtīt komisijai. Pateicas par atbalstu.

**J.Rancāns** apsola frakcijā aktualizēt šo jautājumu darbā pie valsts budžeta.

**S.Ģirģens** aicina komisiju arī iespēju robežās atbalstīt tos IeM ES fondu pieprasījumus, kuri saistīti ar materiālās bāzes sakārtošanu.

**J.Rancāns** apsola iespēju robežās veicināt šī jautājuma risināšanu, atzīmē saskatāmo nelīdzsvarotību starp valsts iekšējās un ārējās drošības finansējuma līdzekļiem.

**R.Bergmanis** interesējas par to, kādēļ ir paredzēti dažādi laika posmi IeM plānošanas dokumentu izstrādei.

**S.Ģirģens** paskaidro, ka IeM ir izstrādāta vienota iekšējās drošības stratēģija, kurā ilgākam laika posmam ir saslēgti šie atsevišķie plāni. Apsola nosūtīt R.Bergmanim konkrētāku informāciju.

**J.Rancāns** pateicas iekšlietu ministram S.Ģirģenam par sniegto informāciju un pārējām personām par dalību; slēdz sēdi.

Sēde pabeigta plkst.11.15.

Komisijas priekšsēdētājs J.Rancāns

Komisijas sekretārs E.Šnore

Protokolētāja I.Silabriede